Mai sunt două zile până la derby-ul Craiovei: "E un meci special, trebuie să jucăm bine şi să câştigăm"
Etapa a 30-a a Superligii, ultima din retur, începe azi, când au loc 5 meciuri, toate de la ora 20:00, și se încheie luni.
FCU 1948 Craiova – Universitatea Craiova este programat duminică, de la ora 20:45
Rapid – FCSB se joacă mâine, FCU 1948 Craiova – Universitatea Craiova are loc duminică, iar etapa se încheie cu Oțelul – Poli Iași.
Partida de pe Stadionul "Ion Oblemenco" începe la ora 20:45. În tur a fost 1-1. Antrenorul echipei oaspete, bulgarul Ivaylo Petev, recunoaște că este un meci special şi a menţionat că formaţia sa trebuie să joace bine şi să câştige.
"O să fie un meci mai special, va fi derby-ul Craiovei şi mereu aceste întâlniri sunt grele. Însă noi avem un singur scop, să jucăm bine şi să câştigăm.
Trebuie să continuăm în direcţia pe care am lua-o în ultimele cinci partide, să fim inteligenţi şi concentraţi. FCU are foarte mulţi jucători interesanţi, noi îi respectăm, dar pentru mine e important cum vom juca noi.
E un meci special pentru oraş, pentru suporteri, e normal să fie aşa. Eu gândesc că indiferent de locurile din clasament sau de diviziile în care s-ar afla echipele, mereu acest meci va fi mai special", a menţionat tehnicianul bulgar.
"Căutăm soluţii pentru a fi din ce în ce mai buni", a transmis antrenorul Ivaylo Petev
În acest moment, Universitatea este pe locul 4, cu 46p, și acolo va rămâne indiferent de rezultat, deoarece este o distanță de 4p atât față de ocupanta pozițiie a treia, CFR Cluj, cât și față de campioana Farul.
"Eu am încredere în băieţi şi suntem pregătiţi pentru acest meci. Am analizat adversarul, normal. Referitor la antrenorul lor, nu îl cunosc, dar ne vom cunoaşte duminică.
Noi respectăm toţi adversarii, dar noi suntem obligaţi să punem în practică propriile noastre idei de fiecare dată. Sper să fie stadionul plin şi să îi facem bucuroşi pe fanii noştri", a adăugat Petev.
"În luna mai se termină campionatul, sigur că noi vrem să arătăm mai bine cu fiecare meci disputat. Lucrăm pentru acest lucru.
Vom vedea în luna mai ce am meritat şi câte puncte am strâns. Scopul este să jucăm şi să câştigăm fiecare meci. Trebuie să căutăm soluţii pentru a fi din ce în ce mai buni", a mai precizat tehnicianul.